Temeljem članka 20. Zakona o predškolskom odgoju i obrazovanju („Narodne novine“ br. 10/97, 107/07,94/13, 98/19, 57/22) i članka 33. Statuta Grada Gospića („Službeni vjesnik Grada Gospića“ br. 7/09, 5/10, 7/10, 1/12, 2/13, 3/13 - pročišćeni tekst, 7/15, 1/18, 3/20, 1/21) Gradsko vijeće Grada Gospića na sjednici održanoj dana 06. lipnja 2023. godine, donijelo je

**O D L U K U**

**o načinu ostvarivanja prednosti pri upisu djece u Dječji vrtić Pahuljica**

**l. Opće odredbe**

**Članak 1.**

Ovom Odlukom utvrđuje se način ostvarivanja prednosti pri upisu djece u Dječji vrtić Pahuljica (u daljnjem tekstu: Vrtić), čiji je osnivač Grad Gospić.

**Članak 2.**

Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod bez obzira jesu li korišteni u muškom ili ženskom rodu.

**II. Utvrđivanje prednosti pri upisu djece**

**Članak 3.**

Svako dijete rane i predškolske dobi ima pravo upisa u dječji vrtić u kojem se izvodi rani i predškolski odgoj i obrazovanje.

U Vrtić se mogu upisati djeca od navršenih godinu dana do polaska u osnovnu školu.

Za dijete koje je obvezno pohađati predškolu Grad Gospić osigurat će mjesto u dječjem vrtiću ili osnovnoj školi koja provodi obvezni program predškole.

**Članak 4.**

Prednost pri upisu u Vrtić za iduću pedagošku godinu imaju djeca koja do 1. travnja tekuće godine navrše četiri godine života.

Ukoliko se sva prijavljena djeca ne mogu upisati u Vrtić, primjenjivat će se zakonski kriteriji i redoslijed za ostvarivanje prednosti pri upisu primjenom modela bodovanja, kako slijedi:

|  |  |
| --- | --- |
| **Kriterij i za ostvarivanje prednosti pri upisu** | **Bodovi** |
| * djeca koja imaju prebivalište na području dječjeg vrtića | 60 |
| * djeca oba zaposlena roditelja/skrbnika | 55 |
| * djeca invalida Domovinskog rata | 50 |
| * djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja | 45 |
| * djeca samohranih roditelja/skrbnika | 40 |
| * djeca jednoroditeljskih obitelji | 35 |
| * djeca iz obitelji s troje ili više djece | 30 i za svako sljedeće dijete po 10 bodova |
| * djeca koja su ostvarila pravo na socijalnu uslugu smještaja u udomiteljskim obiteljima | 25 |
| * djeca osoba s invaliditetom upisanih u Hrvatski registar osoba s invaliditetom | 20 |
| * djeca roditelja/skrbnika koji primaju doplatak za djecu ili roditelja korisnika zajamčene minimalne naknade | 15 |
| * djeca koja imaju boravište na području dječjeg vrtića | 10 |

**Članak 5.**

Roditelj/skrbnik je dužan prilikom podnošenja prijave za upis priložiti dokumentaciju i dokaze o činjenicama bitnim za ostvarivanje prednosti pri upisu kako slijedi:

|  |  |
| --- | --- |
| **OSTVARIVANJE BODOVANJA PREDNOSTI PRI UPISU** | **DOKAZI ZA OSTVARIVANJE BODOVANJA PREDNOSTI PRI UPISU** |
| * djeca koja imaju prebivalište na području dječjeg vrtića | * potvrda o prebivalištu nadležne institucije |
| * djeca oba zaposlena roditelja/skrbnika | * potvrda o radnom statusu oba roditelja/skrbnika |
| * djeca invalida Domovinskog rata | * Rješenje o statusu invalida |
| * djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja | * nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja |
| * djeca samohranih roditelja | * potvrda poslodavca o zaposlenju samohranog roditelja * dokaz o samohranosti: * rodni list djeteta, * smrtni list preminulog roditelja ili potvrda o nestanku drugog roditelj ili rješenje Hrvatskog zavoda za socijalni rad o privremenom uzdržavanju djeteta (kad je roditelj lišen poslovne sposobnosti, kad mu je oduzeto pravo na roditeljsku skrb, kad je na dugotrajnom liječenju, ili na dugotrajnom izdržavanju kazne),      * potpisanu Izjavu roditelja/skrbnika da samostalno, isključivo od vlastitih, prihoda skrbi o djetetu bez pomoći drugog roditelja/skrbnika te da ne prima alimentaciju. |
| * djeca jednoroditeljskih obitelji | * pravomoćna presuda o razvodu braka, preslika |
| * djeca iz obitelji s troje ili više djece | * Izjava o broju članova kućanstva ili podaci iz zahtjeva iz e- upisa * Za osobe koje nisu roditelji/skrbnici a upisani su u članove kućanstva presliku osobne iskaznice |
| * djeca koja su ostvarila pravo na socijalnu uslugu smještaja u udomiteljskim obiteljima | * rješenje odnosno potvrda Hrvatskog zavoda za socijalni rad |
| * djeca osoba s invaliditetom upisanih u Hrvatski registar osoba s invaliditetom | * preslika iz Hrvatskog registara osoba s invaliditetom |
| * djeca roditelja koji primaju doplatak za djecu ili roditelja korisnika zajamčene minimalne naknade | * presliku rješenja nadležne ustanove |
| * djeca koja imaju boravište na području dječjeg vrtića | * potvrda o boravištu nadležne institucije |
|  |  |

**Članak 6.**

Roditelji/skrbnici koji se pozivaju na neki od kriterija za ostvarivanje prednosti, prijavi za upis dužni su priložiti dokumentaciju kako je navedeno u tablici iz članka 5. ove Odluke.

Za točnost podataka iz prethodnog stavka ovog članka odgovorne su osobe koje su izdale dokumente, odnosno podnositelj prijava. U slučaju osnovane sumnje u točnost podataka iz priloženih dokumenata Povjerenstvo koje obavlja upis može obaviti provjeru.

Podnositelji prijava koji nisu priložili odgovarajuće dokaze ne mogu se pozivati na prednost pri upisu.

**Članak 7.**

Bodovi utvrđeni po kriterijima iz članka 4. ove Odluke zbrajaju se i na temelju ukupnog broja bodova utvrđuje se lista prvenstva na koju se redom stavljaju prijave podnositelja od većeg broja bodova do najmanjeg.

Ukoliko roditelji/skrbnici ostvare isti broj bodova prednost pri upisu ostvaruju roditelji/skrbnici koji po broju članova kućanstva ostvaruju niži prihod.

**Članak 8.**

Ako se sva prijavljena djeca **mogu** upisati u Vrtić, **neće se** primjenjivati kriterij ostvarivanje prednosti.

Smještaj djece koja imaju prebivalište ili boravište izvan područja Vrtića u redoviti program moguć je ukoliko:

1. ostane slobodnih mjesta nakon upisa djece koja imaju prebivalište ili boravište na području Vrtića
2. jedinica lokalne samouprave na čijem području dijete ima prebivalište/boravište preuzme obvezu financiranja utvrđenu od osnivača Vrtića
3. roditelj/skrbnik u cijelosti snosi troškove smještaja djeteta (ekonomske cijene).

**Članak 9.**

Za djecu koja nisu primljena u Vrtić nakon e – upisa **ne utvrđuje se** lista čekanja te će se provesti ponovljeni e- upisi ako se oslobodi odgovarajuće mjesto prema dobi djeteta

**Članak 10.**

Djeca koja se tijekom godine ispišu iz Vrtića, u novoj pedagoškoj godini nemaju nikakvu prednost pri upisu. Za njih će se utvrđivati broj bodova kao i za svu novoprimljenu djecu po kriterijima utvrđenom Odlukom.

**III. Završne odredbe**

**Članak 11.**

Mjerila i postupak upisa djece u Vrtić, organizacija prijema novoupisane djece, prava i obveze roditelja/skrbnika djece - korisnika usluga Vrtića te uvjeti pod kojim dijete može biti ispisano iz vrtića utvrđuje se Pravilnikom kojeg donosi Upravno vijeće Vrtića.

**Članak 12.**

Ova Odluka stupa na snagu dan nakon dana objave u „Službenom vjesniku Grada Gospića“.

KLASA: 601-01/23-01/4

URBROJ: 2125-1-01-23-03

Gospić, 06. lipnja 2023. godine

POTPREDSJEDNIK GRADSKOG VIJEĆA

GRADA GOSPIĆA

Mario Stilinović, dipl.ing. šum., v.r.